Broj: 711-I-108-M-458/22-23-02-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Dejana Neffa, ravnatelja Baranjske razvojne agencije Grada Belog Manastira,** za davanjem mišljenja Povjerenstva,na 197. sjednici održanoj dana 16. prosinca 2022., daje sljedeće

**MIŠLJENJE**

**Sukladno članku 17. stavku 1. ZSSI-a,** **Dejan Neff, ravnatelj Baranjske razvojne agencije Grada Belog Manastira, ne može istovremeno uz obnašanje navedene dužnosti obnašati javnu dužnost suca porotnika Općinskog suda u Osijeku te je dužan u najkraćem roku razriješiti okolnost istodobnog obnašanja navedenih dužnosti i o tome dostaviti dokaz Povjerenstvu.**

Obrazloženje

Zahtjev za davanjem mišljenja Povjerenstva podnio je Dejan Neff, ravnatelj Baranjske razvojne agencije Grada Belog Manastira. U Povjerenstvu je zahtjev zaprimljen 29. studenog 2022. pod poslovnim brojem 711-U-9030-M-458/22-01-5, povodom kojeg se vodi predmet broj M-458/22.

Uvidom u registar nadležnog trgovačkog suda utvrđeno je da je Dejan Neff ravnatelj Baranjske razvojne agencije Grada Belog Manastira.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i razvojnih agencija obveznici u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 01. studenog 2022. stupio na dužnost ravnatelja Baranjske razvojne agencije Grada Belog Manastira dok je 24. studenog 2022. imenovan sucem porotnikom Općinskog suda u Osijeku, koje je dostavio na traženje Povjerenstva.

Obveznik traži mišljenje Povjerenstva nalazi li se u sukobu interesa zbog istodobnog imenovanja na naprijed navedene dužnosti.

Člankom 2. Zakona o sudovima („Narodne novine“: 28/13, 33/15, 82/15, 82/16, 67/18, 126/19, 130/20, 21/22, 60/22 u daljnjem tekstu: Zakon o sudovima) propisano je da su sudovi tijela državne vlasti koja sudbenu vlast obavljaju samostalno i neovisno u okviru djelokruga i nadležnosti određene zakonom, dok sukladno članku 3. sudovi štite Ustavom, pravnom stečevinom Europske unije, međunarodnim ugovorima i zakonima utvrđeni pravni poredak Republike Hrvatske te osiguravaju jedinstvenu primjenu prava, ravnopravnost i jednakost svih pred zakonom, odlučuju u sporovima o temeljnim pravima i obvezama čovjeka, o pravima i obvezama Republike Hrvatske i jedinica lokalne i područne (regionalne) samouprave te o pravima i obvezama drugih pravnih osoba, izriču kazne i druge mjere počiniteljima kaznenih djela i prekršaja utvrđenih zakonom i drugim propisima, odlučuju o zakonitosti općih i pojedinačnih akata javnopravnih tijela, rješavaju sporove o osobnim odnosima građana, radne, trgovačke, imovinske i druge građanskopravne sporove te odlučuju u drugim pravnim stvarima kad je to zakonom određeno.

Člankom 7. stavkom 1. Zakona o sudovima propisan je da u pravnim stvarima iz sudske nadležnosti u prvom stupnju sudi sudac pojedinac. Zakonom se određuje kada u prvom stupnju sudovi sude u vijeću, dok je stavkom 3. istog zakona propisano da u suđenju sudjeluju i sudski savjetnici te suci porotnici sukladno zakonu.

Člankom 119. stavkom 1. Zakona o sudovima suce porotnike općinskih i županijskih sudova imenuje županijska skupština, odnosno Gradska skupština Grada Zagreba po pribavljenim prijedlozima općinskog, odnosno gradskog vijeća, sindikata, udruge poslodavaca i gospodarske komore, dok se sukladno stavku 2. istog članka prije imenovanja sudaca porotnika mora pribaviti mišljenje predsjednika odgovarajućeg suda o predloženim kandidatima.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a**.**

U odnosu na dužnost sudca porotnika čija je zadaća sudjelovanje u suđenju odnosno odlučivanju u pravnim stvarima iz sudske nadležnosti radi se, prema shvaćanju Povjerenstva, o drugoj javnoj dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovome slučaju odredbama Zakona o ustanovama („Narodne novine“, broj 76/93, 29/97, 47/99, 35/08, 127/19), kojim su propisane ovlasti kao i način imenovanja te razrješenja ravnatelja ustanove, kao niti odredbama kojeg drugog zakona, nije propisano da bi ravnatelj ustanove, koji je obveznik u smislu odredbi ZSSI-a istodobno mogao biti sudac porotnik općinskog suda.

 Sukladno navedenom, obveznik Dejan Neff, ravnatelj Baranjske razvojne agencije Grada Belog Manastira, ne može istovremeno uz obnašanje navedene dužnosti obnašati javnu dužnost suca porotnika Općinskog suda u Osijeku.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Obveznik je stog dužan u najkraćem roku razriješiti okolnost istodobnog obnašanja dvije javne dužnosti i Povjerenstvu dostaviti dokaz o navedenom.

 Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dejan Neff, elektroničkom dostavom
2. Objava na internetskoj stranici Povjerenstva
3. Pismohrana